**Ministru kabineta noteikumu projekta “Valsts nozīmes zemes dzīļu nogabala "Inčukalna dabasgāzes krātuve" izmantošanas un lietošanas noteikumi” sākotnējās ietekmes novērtējuma ziņojums**

**(anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Valsts nozīmes zemes dzīļu nogabala “Inčukalna dabasgāzes krātuve” izmantošanas un lietošanasnoteikumi” (turpmāk – noteikumu projekts) izstrādāts, pamatojoties uz likuma “Par zemes dzīlēm” 10.panta astoto daļu, kas nosaka, ka valsts nozīmes zemes dzīļu nogabalu izmantošanas noteikumus katram nogabalam atsevišķi nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Inčukalna dabasgāzes pazemes krātuvē (turpmāk – Inčukalna PGK) dabasgāzes gāze atrodas porainajā smilšakmens slānī nepilnu 83 km² platībā.Informatīvajā ziņojumā "Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai" (turpmāk – Stratēģija 2030) (izskatīts Ministru kabineta 2013.gada 28.maija sēdē (prot. Nr. 32 59. §) norādīts, ka, lai samazinātu Stratēģijas 2030 kopējās izmaksas, tādējādi attiecīgi palielinot ieguvumu un Stratēģijas 2030 pasākumu pozitīvo efektu uz valsts konkurētspēju, vairāki būtiski Stratēģijā 2030 paredzēti pasākumi ir Inčukalna PGK modernizācijas un rekonstrukcijas turpināšana.Inčukalna PGK nogabala statusu nosaka Ministru kabineta 2016.gada 13.decembra noteikumi Nr.773 “Noteikumi par valsts nozīmes zemes dzīļu nogabala “Inčukalna dabasgāzes krātuve” noteikšanu”. Šo noteikumu anotācijas 4.daļa 1.punktā uzsvērta nepieciešamība sagatavot atsevišķi Ministru kabineta noteikumu projektu par valsts nozīmes zemes dzīļu nogabala “Inčukalna dabasgāzes krātuve” izmantošanas noteikumiem. Ministru kabineta rīkojuma Nr.752 “Koncepcija par zemes dzīļu izmantošanas tiesiskā regulējuma pilnveidošanu potenciālo investīciju piesaistei” 8. daļā teikts, ka atbilstoši [Latvijas Republikas Satversmes](https://m.likumi.lv/ta/id/57980-latvijas-republikas-satversme) [105.pantam](https://m.likumi.lv/ta/id/57980-latvijas-republikas-satversme#p105) ar likumu iespējams noteikt īpašuma tiesību ierobežošanu. Šāda tiesību ierobežošana attaisnojama ar [Latvijas Republikas Satversmes](https://m.likumi.lv/ta/id/57980-latvijas-republikas-satversme) [116.pantā](https://m.likumi.lv/ta/id/57980-latvijas-republikas-satversme#p116) noteiktā leģitīmā mērķa sasniegšanu. Piemēram, saskaņā ar likuma "[Par zemes dzīlēm](https://m.likumi.lv/ta/id/40249-par-zemes-dzilem)" noteikumiem un nosacījumiem zemes dzīļu izmantošana iespējama tikai uz atļaujas pamata, jo saskaņā ar šī likuma 6.panta pirmo daļu zemes dzīles izmantojamas ne vien zemes īpašnieka, bet arī sabiedrības interesēs. Līdzīgi arī [Enerģētikas likuma](https://m.likumi.lv/ta/id/49833-energetikas-likums) [20.pantā](https://m.likumi.lv/ta/id/49833-energetikas-likums#p20) noteikts, ka valsts īpašumā saglabājamas pazemes dabasgāzes krātuvju pazemes daļas. Tātad [Civillikums](https://m.likumi.lv/ta/id/225418-civillikums) tā pašreizējā redakcijā jau ierobežo zemes īpašniekam [Civillikuma](https://m.likumi.lv/ta/id/225418-civillikums) [1042.](https://m.likumi.lv/ta/id/225418-civillikums#p1042) un [1043.pantā](https://m.likumi.lv/ta/id/225418-civillikums#p1043) piešķirtās tiesības. Šāds ierobežojums ir noteikts ar ārēju normatīvo aktu, tādēļ zemes īpašniekiem nav tiesiska pamata pret to iebilst.Noteikumu projekts precīzi reglamentē saimnieciskās darbības veikšanas ierobežojumus, nosaka monitoringa un izpētes atļaujas saņemšanas kārtību nogabala teritorijā. Kārtību, kādā aprēķina un izmaksā atlīdzību zemes īpašniekam par zemes dzīļu īpašuma tiesību aprobežojumu sabiedrības un valsts interešu nepieciešamības dēļ, nosaka attiecīgie Ministru kabineta noteikumi (Ministru kabineta 2007.gada 27.februāra noteikumi Nr.155 “Atlīdzības aprēķināšanas un izmaksāšanas kārtība par zemes dzīļu īpašuma tiesību aprobežojumu valsts nozīmes zemes dzīļu nogabalos”). |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Licencētais vienotais dabasgāzes pārvades un uzglabāšanas sistēmas operators, kam būs tiesības lietot Inčukalna PGK nogabalu atbilstoši licences nosacījumiem.Zemes īpašnieki valsts nozīmes zemes dzīļu nogabalu "Inčukalna dabasgāzes krātuve" teritorijā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts administratīvo slogu nepalielina, vienlaikus tas uzlabos tiesisko vidi, jo Latvijas tiesiskais regulējums tiks padarīts saprotamāks un caurspīdīgāks tā lietotājiem un piemērotājiem. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ievietots publiskai apspriešanai Ekonomikas ministrijas tīmekļvietnē. |
| 2. | Sabiedrības līdzdalība projekta izstrādē  | Nav attiecināms. |
| 3. | Sabiedrības līdzdalības rezultāti  | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts Vides dienests un Vides aizsardzības un reģionālās attīstības ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta neietekmēs pārvaldes institucionālo struktūru un izpildē iesaistīto institūciju funkcijas un uzdevumi paliks nemainīgi |
| 3. | Cita informācija | Nav |

*Anotācijas III., IV. un V. sadaļas– projekts šīs jomas neskar.*

Ministru prezidenta biedrs,

ekonomikas ministrs A.Ašeradens

Vīza:

Valsts sekretāra pienākumu izpildītāja,

Administrācijas vadītāja A.Jaunzeme

08.03.2017. 12:19

435

R.Rušenieks, 67013066,

Rihards.Rusenieks@em.gov.lv